Põlevkivi on vaieldamatult oluline energia ja õlisaaduste allikas, hinnanguliselt saab maailma põlevkivivarust toota rohkem kui 2,9 triljonit barrelit (1 barrel = 0,159 m3) õli. Tänapäeval on hakatud selle arvestatavalt suure energeetilise ressursi võimalikule kasutamisele järjekordselt tähelepanu pöörama. Seda võiks selgitada ühelt poolt vajadusega rahuldada maailma suurenevat energianõudlust ning teiselt poolt arvestatavaid põlevkivivarusid omavate riikide huviga kindlustada energiasõltumatus. Paljud lugejad on kindlasti kuulnud põlevkivi vääristamisega tegelevate Eesti ettevõtete huvist osaleda oma tehnoloogiatega Jordaania, Maroko, Ukraina ja Ameerika Ühendriikide põlevkivivarude kasutamises.